99 frank (roman)

99 frank () — fransız yazıçısı Frederik Beqbederin 2000-ci ildə dərc edilmiş romanı. Romanın adı onun Fransadakı satış qiyməti ilə üst-üstə düşür. Roman dərc edildiyi ildə Fransada satışların liderinə çevrilmişdi.

 Romanın mahiyyəti və süjeti 
"99 frank" romanı reklam və marketinq bazarını tənqid edən satiradır. Romanın ideyası V.Pelevinin "Generation P" romanının ideyasına bənzəyir, lakin bu romanda satira daha kəskindir.

Romanın baş qəhrəmanı reklam agentliyində kopirayter işləyən Oktav eyni işdə işləmiş Beqbederin alter-eqosudur. Oktavın işi reklam kampaniyaları üçün ideyalar və sloqanlar ("titrlər") fikirləşməkdir. Romanın mərkəzi süjeti Oktavın "Manon" süd şirkəti üçün reklam hazırlaması ətrafında cərəyan edir. Reklamın hazırlanması prosesini müvafiq terminologiya ilə detallarınadək təsvir edən yazıçı Oktavın dilindən "istehlak cəmiyyəti"ni, hər şeyin, hətta hisslərin də alınıb satıldığı cəmiyyəti və reklamın müasir dünyadakı hökmran rolunu tənqid edir.

Müəllif Oktavı Onore de Balzakın qəhrəmanı olan Rastinyakla müqayisə edir və Oktavı onun xələfi adlandırır..

Beqbeder hesab edir ki, reklam həm də ideologiyadır, çünki bizə müəyyən həyat, geyim, düşüncə tərzini satırlar. Qadın nümunələri və davranış nümunələri var. Əgər sizin maşınınız və eviniz "məsləhət görüləndən" deyilsə, mebelinizi "İkea"dan almırsınızsa, siz ömrünüz boyu bədbəxt olacaqsınız..

 Maraqlı faktlar 
 Almaniyada bu roman "39,90", Böyük Britaniyada "9,99", Yaponiyada "999" adı altında dərc edilmişdi. 2002-ci ildə Avropa Birliyi avroya keçəndə naşirlər romanın adından da dəyişiklik edib məzənnəyə uyğun olaraq "14,99 E" adı altında nəşr etdilər.. 
 Beqbeder müsahibəsində etiraf etmişdi ki, V.Pelevinin "Generation P" romanını oxumuşdur.
 Yazıçı bir müsahibəsində bildirmişdi ki, bu romanı yazdıqdan sonra "Danon" şirkətinin məhsullarını boykot etməyə çalışsa da, bu çox çətin idi, çünki şirkət öz seqmentində Fransa bazarının 77%-nə nəzarət edir.
 Yazıçı roman çap edildikdən sonra işlədiyi reklam agentliyindən işdən çıxarılmışdı..                                             
 Bəzi tənqidçilər Beqbederi bu romanı yazarkən Uelbek, Bret İston Ellis və İrvin Uelşin ədəbiyyata gətirdiyi stil və üsullardan istifadə etməkdə ittiham edirlər..

 Romandan sitatlar 
 Ölüm - sizin bloknotunuzda qeyd edilməmiş yeganə görüşdür.
 Eyni zamanda həm dünyaya boyun əymək, həm də onu dəyişmək olmaz.
 "İstehlak etmək" və "məhv etmək" anlayışları arasında fərq elə də böyük deyildir.
 Mənəviyyat, ola bilsin ki, darıxdırıcı şeydir, amma hələ ki xeyir və şəri fərqləndirməyin daha yaxşı üsulu mövcud deyil.
 Varlılarla kasıblar arasında fərqin nə olduğunu bilirsinizmi? Kasıblar narkotik satırlar ki, özlərinə "nayki" alsınlar. Varlılar isə "nayki" satırlar ki, özlərinə narkotik alsınlar.

 Ekranlaşdırılması 
2007-ci ildə romanın əsasında rejissor Yan Kunen tərəfindən eyniadlı film çəkilmişdir.Oktav rolunu aktyor Jan Düjarden ifa etmişdir.

 İstinadlar 


 Ədəbiyyat 
 Romanın elektron versiyası (rusca)

 Həmçinin bax 
 Frederik Beqbeder
 Məhəbbət üç il yaşayır

Kateqoriya:2000-ci ilin romanları
Kateqoriya:Fransa ədəbiyyatı
Kateqoriya:Reklam
Kateqoriya:Marketinq
Kateqoriya:Fransız dilində romanlar
Kateqoriya:Bioqrafik romanlar